Sy wil lewe blaas in SEB in finansiële sektor | Netwerk24
Sy wil lewe blaas in SEB in finansiële sektor
09 Maart 2021 13:00
Die gewysigde kode vir swart ekonomiese bemagtiging (SEB) in die finansiële sektor moet dringend hersien word, sê Pumla Ncapayi, wat onlangs as uitvoerende hoof van die Raad vir Transformasie in die Finansiële Sektor (FSTC) aangestel is.
Pumla Ncapayi se topprioriteit is om nuwe lewe te blaas in die Raad vir die Transformasie van die Finansiële Sektor (FSTC). Sy is sedert Desember die uitvoerende hoof van die FSTC. Foto: Verskaf
Die instelling bestaan om toesig te hou oor die transformasie van die sektor.
Die raad moet 'n kernrol speel om die transformasie-agenda van die sektor te dryf in ooreenstemming met die gewysigde kode vir die finansiële sektor wat ingevolge die Wet op Breë Swart Ekonomiese Bemagtiging geskryf is.
Die kode is in Desember 2017 ná 'n konsultasieproses in die Staatskoerant afgekondig.
Die raad is verplig om die kode van tyd tot tyd te hersien en te wysig.
"Die hersiening van die kode het lank agterweë gebly en word dus dringend gedoen," sê Ncapayi.
Sy het in Desember 2020 haar vorige pos as hoof van die Gautengse departement van ekonomiese ontwikkeling vir die private sektor verruil.
Haar belangrikste prioriteit is om oor die stand van transformasie in die finansiële sektor van 2018 tot 2020 verslag te doen.
"Die doel is om 'n gebruikersvriendelike verslag aan belanghebbendes voor te lê wat die transformasieprestasies sowel as die tekortkominge soos gemeet teen die gewysigde kode uiteensit."
Wie dien op die raad?
Die FSTC bestaan uit verteenwoordigers van georganiseerde arbeid, die gemeenskap, die regering en die sakesektor soos deur bedryfsverenigings verteenwoordig.
Ncapayi sê die verslag oor die sektor se transformasie, tesame met die bevindings in die verslag van die kommissie vir breë SEB oor die nasionale stand en tendense met bemagtiging in 2020, sal 'n maatstaf vir die hersiening van die kode wees.
Die hersiening sal 'n evaluering van alle elemente van die kode – bemagtiging, eienaarskap, die finansiering van swart ondernemings se groei, en verkryging – insluit.
Sedert sy as uitvoerende hoof oorgeneem het, het Ncapayi daarop gefokus om die raad beter in te rig om aan sy mandaat te voldoen om strategiese leiding te gee aan die finansiële sektor oor transformasie- en ontwikkelingsinisiatiewe wat ekonomiese groei en werkskepping kan ondersteun.
Die inisiatiewe sluit in:
• Die finansiering en ontwikkeling van swart ondernemings in die algemeen en swart nyweraars in die besonder;
• Ondersteuning aan klein swart ondernemings deur ondernemings- en verskaffersontwikkeling en voorkeurverkryging;